Document ID: 32009L0037

Title and Content:
ΟΔΗΓΊΑ 2009/37/ΕΚ ΤΗΣ ΕΠΙΤΡΟΠΉΣ της 23ης Απριλίου 2009 για την τροποποίηση της οδηγίας 91/414/ΕΟΚ του Συμβουλίου με σκοπό να συμπεριληφθούν οι ουσίες chlormequat, propaquizafop, quizalofop-P, teflubenzuron, zeta-cypermethrin και οι ενώσεις χαλκού στις δραστικές ουσίες (Κείμενο που παρουσιάζει ενδιαφέρον για τον ΕΟΧ) H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1, Εκτιμώντας τα ακόλουθα: (1) Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 1490/2002 (3) καθορίζουν λεπτομερείς κανόνες για την εφαρμογή της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Στον εν λόγω κατάλογο περιλαμβάνονται οι ουσίες chlormequat, propaquizafop, quizalofop-P, teflubenzuron, zeta-cypermethrin και οι ενώσεις του χαλκού. (2) Για τις εν λόγω δραστικές ουσίες αξιολογήθηκαν οι επιπτώσεις στην ανθρώπινη υγεία και το περιβάλλον, σύμφωνα με τις διατάξεις που θεσπίζονται στους κανονισμούς (ΕΚ) αριθ. 451/2000 και (ΕΚ) αριθ. 1490/2002, για μια σειρά χρήσεων που προτάθηκαν από τους κοινοποιούντες. Επιπλέον, οι ανωτέρω κανονισμοί ορίζουν τα κράτη μέλη-εισηγητές που πρέπει να υποβάλουν τις σχετικές εκθέσεις αξιολόγησης καθώς και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ) σύμφωνα με το άρθρο 10 παράγραφος 1 του κανονισμού (ΕΚ) αριθ. 1490/2002. Για τις ουσίες chlormequat και teflubenzuron, κράτος μέλος-εισηγητής ήταν το Ηνωμένο Βασίλειο και όλες οι σχετικές πληροφορίες υποβλήθηκαν στις 27 Απριλίου 2007 και στις 6 Αυγούστου 2007 αντίστοιχα. Για τις ενώσεις χαλκού, κράτος μέλος-εισηγητής ήταν η Γαλλία και στις 7 Ιουνίου 2007 υποβλήθηκαν όλες οι σχετικές πληροφορίες. Για την ουσία propaquizafop κράτος μέλος-εισηγητής ήταν η Ιταλία και στις 22 Σεπτεμβρίου 2005 υποβλήθηκαν όλες οι σχετικές πληροφορίες. Για την ουσία quizalofop-P κράτος-μέλος εισηγητής ήταν η Φινλανδία και όλες οι σχετικές πληροφορίες υποβλήθηκαν την 1η Φεβρουαρίου 2007 (για την παραλλαγή quizalofop-P-ethyl) και στις 2 Μαΐου 2007 (για την παραλλαγή quizalofop-P-tefuryl). Για την ουσία zeta-cypermethrin κράτος μέλος-εισηγητής ορίστηκε το Βέλγιο και στις 10 Ιουλίου 2006 υποβλήθηκαν όλες οι σχετικές πληροφορίες. (3) Οι εκθέσεις αξιολόγησης εξετάστηκαν από τα κράτη μέλη και την ΕΑΑΤ και υποβλήθηκαν στην Επιτροπή στις 29 Σεπτεμβρίου 2008 για τις ουσίες chlormequat και teflubenzuron, στις 30 Σεπτεμβρίου 2008 για τις ενώσεις χαλκού και την zeta-cypermethrin και στις 26 Νοεμβρίου 2008 για τις ουσίες propaquizafop και quizalofop-P, με τη μορφή επιστημονικών εκθέσεων της ΕΑΑΤ (4). Οι εν λόγω εκθέσεις επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 23 Ιανουαρίου 2009 με τη μορφή εκθέσεων ανασκόπησης της Επιτροπής για τις ουσίες chlormequat, propaquizafop, quizalofop-P, teflubenzuron, zeta-cypermethrin και τις ενώσεις χαλκού. (4) Από τις διάφορες εξετάσεις που πραγματοποιήθηκαν προέκυψε ότι τα προϊόντα φυτοπροστασίας που περιέχουν chlormequat, propaquizafop, quizalofop-P, teflubenzuron, zeta-cypermethrin και ενώσεις χαλκού αναμένεται να πληρούν, γενικά, τις προϋποθέσεις που ορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάζονται και περιγράφονται λεπτομερώς στις εκθέσεις ανασκόπησης της Επιτροπής. Ως εκ τούτου, είναι σκόπιμο να καταχωριστούν αυτές οι δραστικές ουσίες στο παράρτημα Ι, ώστε να εξασφαλιστεί ότι σε όλα τα κράτη μέλη οι εγκρίσεις για φυτοπροστατευτικά προϊόντα που περιέχουν αυτές τις δραστικές ουσίες μπορούν να χορηγούνται σύμφωνα με τις διατάξεις της εν λόγω οδηγίας. (5) Με την επιφύλαξη αυτού του συμπεράσματος, κρίνεται σκόπιμο να ληφθούν περισσότερες πληροφορίες σχετικά με ορισμένα ειδικά σημεία. Το άρθρο 6 παράγραφος 1 της οδηγίας 91/414/ΕΟΚ ορίζει ότι η καταχώριση μιας δραστικής ουσίας στο παράρτημα I ενδέχεται να υπόκειται σε προϋποθέσεις. Συνεπώς, για την ουσία chlormequat πρέπει να ζητηθεί από τον κοινοποιούντα να υποβάλει περισσότερες πληροφορίες για την τύχη και συμπεριφορά (μελέτες προσρόφησης σε 20 °C, εκ νέου υπολογισμός των προβλεπόμενων συγκεντρώσεων στα υπόγεια ύδατα, τα επιφανειακά ύδατα και τα ιζήματα), τις μεθόδους παρακολούθησης για τον προσδιορισμό της ουσίας στα ζωικά προϊόντα και το νερό, καθώς και για τον κίνδυνο για τους υδρόβιους οργανισμούς, τα πτηνά και τα θηλαστικά. Επιπλέον, για τις ενώσεις χαλκού, πρέπει να ζητηθεί από τον κοινοποιούντα να υποβάλει περισσότερες πληροφορίες για τον κίνδυνο από την εισπνοή και την αξιολόγηση κινδύνου για τους μη στοχευόμενους οργανισμούς, το έδαφος και το νερό. Επιπλέον, όσον αφορά την ουσία propaquizafop, πρέπει να ζητηθεί από τον κοινοποιούντα να υποβάλει πληροφορίες σχετικά με τη συναφή πρόσμειξη Ro 41-5259 και τον κίνδυνο για τους υδρόβιους οργανισμούς και τα μη στοχευόμενα αρθρόποδα. Επιπλέον, όσον αφορά το quizalofop-P, πρέπει να ζητηθεί από τον κοινοποιούντα να υποβάλει περισσότερες πληροφορίες για τον κίνδυνο για τα μη στοχευόμενα αρθρόποδα. Τέλος, όσον αφορά την ουσία zeta-cypermethrin, είναι σκόπιμο να ζητηθεί από τον κοινοποιούντα να υποβάλει περισσότερες πληροφορίες όσον αφορά την τύχη και τη συμπεριφορά (αερόβια αποικοδόμηση στο έδαφος), τον κίνδυνο για τα πουλιά (μακροχρόνιος κίνδυνος), τους υδρόβιους οργανισμούς και τα μη στοχευόμενα αρθρόποδα. (6) Επιπλέον, όσον αφορά τις ενώσεις χαλκού, ο χαλκός απαντά στη φύση και είναι βασικό ιχνοστοιχείο. Ο χαλκός συσσωρεύεται στο έδαφος και το επίπεδο του χαλκού στο έδαφος μπορεί να επηρεαστεί όχι μόνο από τις εφαρμογές φυτοπροστατευτικών προϊόντων αλλά και από τη ζωοτεχνία και τη διασπορά κόπρου. Συνεπώς, τα κράτη μέλη πρέπει να εφαρμόσουν προγράμματα παρακολούθησης στις ευπαθείς περιοχές, όπου η ρύπανση του εδάφους από το χαλκό προκαλεί ανησυχία, ούτως ώστε να τεθούν, όπου χρειάζεται, περιορισμοί όπως ανώτατα όρια εφαρμογής. (7) Το άρθρο 5 παράγραφος 4 και το άρθρο 6 παράγραφος 1 της οδηγίας 91/414/ΕΟΚ ορίζουν ότι η καταχώριση μιας ουσίας στο παράρτημα I ενδέχεται να υπόκειται σε περιορισμούς. Στην περίπτωση των ενώσεων χαλκού, η αξιολόγηση του κινδύνου αποκάλυψε οικοτοξικολογικά προβλήματα, οπότε κρίνεται αναγκαίο να περιοριστεί η περίοδος καταχώρισης για να μπορέσουν τα κράτη μέλη να επανεξετάσουν ύστερα από συντομότερη χρονική περίοδο τα φυτοπροστατευτικά προϊόντα που κυκλοφορούν ήδη στην αγορά και περιέχουν χαλκό. Επιπλέον, οι ενώσεις χαλκού υπόκεινται προς το παρόν σε αξιολόγηση στο πλαίσιο της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (5), καθώς και σε αξιολόγηση στο πλαίσιο του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (6), για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH). Όπως για όλες τις ουσίες που περιλαμβάνονται στο παράρτημα I της οδηγίας 91/414/ΕΟΚ, η κατάσταση όσον αφορά τις ενώσεις χαλκού μπορεί να αναθεωρηθεί σύμφωνα με το άρθρο 5 παράγραφος 5 της εν λόγω οδηγίας λαμβάνοντας υπόψη όλα τα νέα στοιχεία. (8) Πριν από την καταχώριση μιας δραστικής ουσίας στο παράρτημα I, πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την καταχώριση. (9) Με την επιφύλαξη των υποχρεώσεων που ορίζονται στην οδηγία 91/414/ΕΟΚ ως αποτέλεσμα της καταχώρισης μιας δραστικής ουσίας στο παράρτημα I, πρέπει να παρασχεθεί στα κράτη μέλη περίοδος έξι μηνών μετά την καταχώριση για να επανεξετάσουν τις υφιστάμενες εγκρίσεις φυτοπροστατευτικών προϊόντων που περιέχουν chlormequat, propaquizafop, quizalofop-P, teflubenzuron, zeta-cypermethrin και ενώσεις χαλκού, ώστε να εξασφαλιστεί ότι ικανοποιούνται οι απαιτήσεις που καθορίζονται στην οδηγία 91/414/ΕΟΚ, ιδίως στο άρθρο 13, καθώς και οι συναφείς όροι του παραρτήματος I. Τα κράτη μέλη πρέπει να τροποποιήσουν, να αντικαταστήσουν ή να ανακαλέσουν, ανάλογα με την περίπτωση, τις υπάρχουσες εγκρίσεις σύμφωνα με τις διατάξεις της οδηγίας 91/414/ΕΟΚ. Κατά παρέκκλιση από την παραπάνω προθεσμία, πρέπει να προβλεφθεί μεγαλύτερη χρονική περίοδος για την υποβολή και την αξιολόγηση του πλήρους φακέλου του παραρτήματος ΙΙΙ για κάθε φυτοπροστατευτικό προϊόν ανά προβλεπόμενη χρήση, σύμφωνα με τις ενιαίες αρχές της οδηγίας 91/414/ΕΟΚ. (10) Η εμπειρία που αποκομίστηκε από προηγούμενες καταχωρίσεις, στο παράρτημα I της οδηγίας 91/414/ΕΟΚ, δραστικών ουσιών οι οποίες αξιολογήθηκαν στο πλαίσιο του κανονισμού (ΕΟΚ) αριθ. 3600/92 της Επιτροπής (7) έδειξε ότι ενδέχεται να προκύψουν δυσκολίες κατά την ερμηνεία των υποχρεώσεων των κατόχων των υπαρχουσών εγκρίσεων αναφορικά με την πρόσβαση σε δεδομένα. Επομένως, προκειμένου να αποφευχθούν περαιτέρω δυσκολίες, κρίνεται απαραίτητο να διασαφηνιστούν οι υποχρεώσεις των κρατών μελών, ιδίως η υποχρέωση επιβεβαίωσης του ότι ο κάτοχος μιας έγκρισης προσφέρει πρόσβαση σε φάκελο που ικανοποιεί τις απαιτήσεις του παραρτήματος II της εν λόγω οδηγίας. Εντούτοις, η εν λόγω διασαφήνιση δεν επιβάλλει νέες υποχρεώσεις στα κράτη μέλη ή στους κατόχους των αδειών, σε σχέση με τις οδηγίες που έχουν έως τώρα εκδοθεί για την τροποποίηση του παραρτήματος I. (11) Επομένως, είναι σκόπιμο να τροποποιηθεί αναλόγως η οδηγία 91/414/ΕΟΚ. (12) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα Ι της οδηγίας 91/414/ΕΟΚ τροποποιείται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και δημοσιεύουν, το αργότερο έως την 31η Μαΐου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και της παρούσας οδηγίας. Εφαρμόζουν τις διατάξεις αυτές από την 1η Ιουνίου 2010. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. Άρθρο 3 1. Σύμφωνα με την οδηγία 91/414/ΕΟΚ, τα κράτη μέλη τροποποιούν ή ανακαλούν, κατά περίπτωση, τις υφιστάμενες εγκρίσεις φυτοπροστατευτικών προϊόντων που περιέχουν τις ουσίες chlormequat, propaquizafop, quizalofop-P, teflubenzuron, zeta-cypermethrin και τις ενώσεις χαλκού ως δραστικές ουσίες έως τις 31 Μαΐου 2010. Έως την ημερομηνία αυτή, εξακριβώνουν, ειδικότερα, ότι πληρούνται οι όροι του παραρτήματος Ι της εν λόγω οδηγίας σχετικά με τις ουσίες chlormequat, propaquizafop, quizalofop-P, teflubenzuron, zeta-cypermethrin και τις ενώσεις χαλκού, με εξαίρεση τους όρους του τμήματος Β της καταχώρισης που αφορά την εν λόγω δραστική ουσία, και ότι ο κάτοχος της έγκρισης διαθέτει ή έχει πρόσβαση σε φάκελο που πληροί τις απαιτήσεις που παραρτήματος ΙΙ της εν λόγω οδηγίας, σύμφωνα με τους όρους του άρθρου 13 της εν λόγω οδηγίας. 2. Κατά παρέκκλιση από την παράγραφο 1, για κάθε εγκεκριμένο φυτοπροστατευτικό προϊόν που περιέχει chlormequat, propaquizafop, quizalofop-P, teflubenzuron, zeta-cypermethrin και ενώσεις χαλκού είτε ως μόνη δραστική ουσία είτε μαζί με άλλες δραστικές ουσίες οι οποίες έχουν όλες καταχωριστεί στο παράρτημα I της οδηγίας 91/414/ΕΟΚ έως τις 30 Νοεμβρίου 2009 το αργότερο, τα κράτη μέλη επαναξιολογούν το προϊόν σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, με βάση φάκελο ο οποίος πληροί τις απαιτήσεις του παραρτήματος III της εν λόγω οδηγίας και αφού λάβουν υπόψη το μέρος Β της καταχώρισης στο παράρτημα Ι της εν λόγω οδηγίας σχετικά με τις ουσίες chlormequat, propaquizafop, quizalofop-P, teflubenzuron, zeta-cypermethrin και τις ενώσεις χαλκού αντίστοιχα. Με βάση την αξιολόγηση αυτή, διαπιστώνουν αν το προϊόν πληροί τους όρους του άρθρου 4 παράγραφος 1 στοιχεία β), γ), δ) και ε) της οδηγίας 91/414/ΕΟΚ. Ύστερα από αυτή τη διαπίστωση, τα κράτη μέλη: α) στην περίπτωση προϊόντος που περιέχει chlormequat, propaquizafop, quizalofop-P, teflubenzuron, zeta-cypermethrin και ενώσεις χαλκού ως μόνη δραστική ουσία, τροποποιούν ή ανακαλούν, ανάλογα με την περίπτωση, την έγκριση έως τις 31 Μαΐου 2014 το αργότερο ή β) σε περίπτωση που ένα προϊόν περιέχει chlormequat, propaquizafop, quizalofop-P, teflubenzuron, zeta-cypermethrin και ενώσεις χαλκού ως μία από πολλές δραστικές ουσίες, τροποποιούν ή ανακαλούν, κατά περίπτωση, την έγκριση έως τις 31 Μαΐου 2014 ή έως την ημερομηνία που έχει οριστεί για μια τέτοια τροποποίηση ή ανάκληση στην αντίστοιχη οδηγία ή οδηγίες με τις οποίες καταχωρίστηκε η σχετική ουσία ή ουσίες στο παράρτημα Ι της οδηγίας 91/414/ΕΟΚ, ανάλογα με το ποια ημερομηνία είναι μεταγενέστερη. Άρθρο 4 Η παρούσα οδηγία αρχίζει να ισχύει την 1η Δεκεμβρίου 2009. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 23 Απριλίου 2009.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 13
2442
3820
2449
1362
2090

EuroVoc IDs (Expanded): 13
2442
3820
2449
1362
2090

Dataset Source: meu

Split: train